ข่าวดีของ cpf-gfpt
รัฐบาลไทยเปิดเผยถึงการหารือทวิภาคีไทยสหภาพยุโรป (อียู)
21 ธ.ค. 2554

รัฐบาลไทยเปิดเผยถึงการหารือทวิภาคีไทยสหภาพยุโรป (อียู) 
ระหว่างการเข้าร่วมประชุมรัฐมนตรีองค์การการค้าโลก ระหว่างวันที่ 14-18 ธ.ค.2554 ว่า อียูพร้อมพิจารณาทบทวนนำเข้าผลิตภัณฑ์ไก่สด (ไก่ดิบและไก่สดแช่แข็ง) จากไทยอีกครั้งภายในปี 2555 หลังจากได้ระงับการนำเข้าไก่สดจากไทยตั้งแต่ปี 2546 เป็นผลจากการระบาดของไข้หวัดนกในประเทศไทย 
คณะกรรมการสหภาพยุโรปมีกำหนดที่จะให้คำตอบสุดท้ายว่าจะยกเลิกหรือยังคงห้ามการนำเข้าไก่ดิบจากประเทศไทยภายในเดือน มิ.ย. 2555 ถือเป็นประเด็นบวกของธุรกิจส่งออกไก่ของไทยทั้งบริษัท เจริญโภคภัณฑ์อาหาร (CPF) และบริษัท จีเอฟพีที (GFPT)
ฝ่ายวิจัยบริษัทหลักทรัพย์ (บล.) เอเซีย พลัส เชื่อว่าในการพิจารณาทบทวนครั้งล่าสุด สหภาพยุโรปจะยอมรับการนำเข้าไก่สดจากไทยอีกครั้ง โดยคาดว่าอียูจะรับเรื่องและพิจารณาภายในเดือน มิ.ย. 2555 ซึ่งหากการพิจารณาให้มีการยอมรับแล้ว ประเทศไทยจะสามารถส่งออกไก่สดแช่แข็งไปยุโรปได้ในเดือน ก.ค. 2555
ทั้งนี้ หากพิจารณาถึงช่วงก่อนเกิดโรคระบาดไข้หวัดนกในปี 2536-2546 พบว่า ประเทศไทยเคยส่งออกไก่สดไปยังต่างประเทศเฉลี่ยสูงถึง 2 แสนตัน/ปี ซึ่งหากรวมกับโควตาการส่งออกไก่ปรุงสุกไปยังสหภาพยุโรปในปัจจุบันที่ระดับ 1.6 แสนตัน/ปี จะทำให้ผู้ประกอบการทั้งหมดของไทยสามารถส่งออกปริมาณไก่ทั้งหมดไปยังประเทศในกลุ่มสหภาพยุโรปได้สูงถึง 3.6 แสนตัน/ปี 
ฝ่ายวิจัย บล.แห่งนี้คาดว่าประเด็นดังกล่าวจะส่งผลบวกอย่างมากต่อผู้ประกอบการในธุรกิจส่งออกไก่ของไทยอย่าง GFPT มากที่สุด เนื่องจากมีรายได้จากการส่งออกไก่ทั้งหมดไปยังประเทศในกลุ่มสหภาพยุโรป คิดเป็นสัดส่วนราว 8% ของรายได้รวม ส่วนรองลงมา คือ CPF ซึ่งมีรายได้จากการส่งออกไก่ทั้งหมดไปยังประเทศในกลุ่มสหภาพยุโรป คิดเป็นสัดส่วนรวม 4% ของรายได้รวม 
ดังนั้น จึงให้น้ำหนักการลงทุน เท่ากับตลาด...และแนะนำ ซื้อ ทั้ง CPF และ GFPT และพร้อมที่จะปรับเพิ่มน้ำหนักการลงทุนเป็นมากกว่าตลาด โดยเชื่อว่าประเด็นบวกดังกล่าวจะเป็นปัจจัยสำคัญที่ช่วยผลักดันการเติบโตของกำไรสุทธิในปี 2555 
นอกจากนี้ แนวโน้มค่าเงินบาทในปัจจุบันปรับตัวอ่อนค่าลงต่อเนื่อง ยังถือเป็นอีกปัจจัยบวกต่อกำไรสุทธิของผู้ประกอบการในธุรกิจส่งออกอาหาร เนื่องจากสัดส่วนรายได้เป็นสกุลเงินดอลลาร์สหรัฐ ขณะที่ค่าใช้จ่ายทั้งหมดเป็นสกุลเงินบาท